Jo o soi Charlie
Ducj a àn dirit di manifestâ in maniere libare il propri pinsîr cu la peraule, il scrit e ogni altri mieç di difusion. La stampe no pues jessi sometude a autorizazions o censuris.
Al è scrit tun document che si clame Costituzion, l'articul al è il numar 21.
Viodistu Lorenzo, parcè ti scrivio di chest? Parcè che in chescj dîs al è sucedût un fat che o speri che tu no tu vedis di viodi plui cuant che tu sarâs grandut, se no come fat di archivi. Doi/trê di lôr a son jentrâts intune redazion, te citât dulà che je stade none Denise cualchi setemane indaûr, e a àn copât dodis personis parcè che a fasevin un gjornâl. Parcè? No rivi ancjemò a rindimi cont: su chest gjornâl a son stadis publicadis robis che no plasevin a chei cu la sclope. Lu sai: e je une motivazion che no stâ ni in cîl ni in tiere. Ma a disin che e sedi cheste: copâts parcè che chest gjornâl al fâs satire.
Ocjo, ancje jo, che fin a chê altre dì no cognossevi chest gjornâl, cuant che o soi lât a viodi cualchidune di plui di chestis vignetis publicadis, no soi restât indiferent: cualchidune propit no mi à plasût. Ma savê che te nestre societât a esistin rivistis che a puedin publicâ robis fuartis, che a puedin fâ ridi, ma ancje che a rivin a jessi un pugn tal stomi, mi à gjavât il flât de contentece, parcè che mi soi sintût siôr. Siôr di une peraule che si clame libertât. Une peraule che invezit, dopo di chê altre dì, o sint plui lontane, parcè che no pues ameti che par une batude, par un dissen, par un articul cualchidun si sinti in pericul di jessi copât. No son "se" e no son "ma". Azions violentis di cheste fate no son justificabilis in nissune maniere: "a son lâts a cirîse" a son peraulis che no rivi a scoltâ.
O vîf chestis oris sperant di jevâ di bot e che cualchidun al rivi berghelant: "Sveiti, tu âs fat un brut sium!" Ma no je cussì, parcè che la gnot e ven plui scure, ore daûr ore, parcè che chei doi/trê cu la sclope a àn distudade la vite di chei dodis, ma a àn ancje impiât un fûc che al à cûr di cressi e brusâ ducj, soflât di un aiar che al sa di pôre e di asse.
Ancje jo o dîs "Jo o soi Charlie" par tignî impiade une cjandele, cuintri il scûr de violence e l'aiar de asse. Une lusute che o speri che ilumini di libertât ancje il to doman.
fur_Latn fur_Latn fur_Latn fur_Latn fur_Latn fur_Latn fur_Latn